Windrush 75: Cwestiynau Cyffredin

Cwestiynau Cyffredin o’n Clinigau Ceisiadau Grant Windrush 75

Mathau o weithgareddau a digwyddiadau

**Oes rhaid iddo fod yn ddigwyddiad ‘untro’ i ddathlu Windrush?**

*Na – gallwch ymgeisio am brosiect blwyddyn o hyd sy’n cynnwys sawl gweithgaredd, neu gyfres o weithgareddau drwy gydol y flwyddyn. Sicrhewch eich bod yn ymgeisio 12 wythnos cyn dyddiad y digwyddiad cyntaf neu ddechrau’r prosiect.*

**Alla i gynnal digwyddiad untro ar Ddiwrnod Windrush a chyfres o weithdai chwe mis ar ôl y digwyddiad? Ac os felly – a yw hynny’n gallu bod yn rhan o’r un cais?**

*Gallwch - mae hyn yn hollol iawn. Hoffem i chi allu gwneud cymaint â phosibl gyda’r grant.*

Arweinir gan y gymuned

**Allwch chi roi enghreifftiau o sut allwn ni gynnwys y gymuned?**

*Gall hyn fod yn bethau fel pleidleisiau ar y cyfryngau cymdeithasol, ymgynghoriadau, grwpiau llywio, holiaduron, arolygon a sesiynau adborth. Hoffem weld bod y gymuned eisiau’r prosiect hwn ac wedi’i lywio o ran yr hyn sy’n bwysig i’w cymuned.*

Cymhwysedd

**A yw grwpiau sydd newydd gael eu ffurfio’n gallu ymgeisio?**

*Ydyn – gall grwpiau sydd newydd gael eu ffurfio ymgeisio, ond sicrhewch fod gennych gyfrif banc eich hun a dau aelod ar eich pwyllgor nad ydynt yn gysylltiedig. Mae hyn yn golygu nad ydynt yn byw gyda’i gilydd, nac yn rhan o’r un teulu, yn briod, neu mewn partneriaeth sifil. Gweler rhagor o fanylion am hyn ar* [*dudalen we Arian i Bawb y Loteri Genedlaethol Lloegr*](https://www.tnlcommunityfund.org.uk/funding/programmes/national-lottery-awards-for-all-england)*.*

Rheolaethau ariannol

**A oes terfyn incwm ar grwpiau sy’n gallu ymgeisio?**

*Nac oes – rydym ni’n asesu ceisiadau gan bob grŵp, ond mae Arian i Bawb y Loteri Genedlaethol yn blaenoriaethu cyllid i grwpiau ar lawr gwlad llai, gydag incwm is.*

**A oes isafswm o ran trosiant sydd angen i grŵp ei gael i fod yn gymwys?**

*Nac oes – does dim cyfyngiad gennym o ran y trosiant, gallech fod yn hollol newydd heb unrhyw incwm neu’n elusen fawr gydag incwm mawr.*

**A oes angen i chi weld cyfrifon ariannol ar gyfer y sefydliad?**

*Bydd angen i ni weld cyfriflen banc cyfredol. Does dim angen cyfrifon arnom pan fyddwch chi’n ymgeisio, ond efallai byddwn ni’n gofyn i’w gweld os gofynnir i chi roi gwybodaeth monitro ar eich grant.*

**Os nad oes gennym gyfriflenni banc oherwydd ein bod ni’n sefydliad newydd, ydy hynny’n golygu na allwn ni ymgeisio?**

*Gallwch o hyd ymgeisio – os nad oes unrhyw gyfriflenni banc gennych oherwydd eich bod chi’n grŵp sydd newydd ei ffurfio, rydym hefyd yn derbyn llythyr croeso gan y banc oherwydd mae’n cynnwys yr holl wybodaeth sydd ei hangen arnom.*

**A oes angen cyfrif banc eich hun arnoch, neu a oes modd talu’r arian i grŵp rydym ni’n gweithio â nhw?**

*Os ydych chi’n ymgeisio am grant yn enw eich grŵp, bydd angen cyfrif banc yn enw grŵp eich hun. Os ydych chi’n gweithio ar y cyd â grŵp arall ac y byddwch chi’n cynnal prosiect gyda nhw, argymhellwn i chi geisio cyngor pellach gan ein Llinell Gymorth. Mae hyn oherwydd bod rheolaethau ariannu ar waith a thelerau ac amodau sydd angen eu bodloni.*

**Beth sy’n digwydd os na allwn ni agor cyfrif banc ein hunain na chael mynediad at gyfrif banc ein grŵp ehangach?**

*Yn anffodus, os na allwch chi gael mynediad at gyfrif banc yn enw grŵp eich hun, ni fyddwn ni’n gallu eich ariannu.*

**Allwn ni ddefnyddio rhywfaint o’n cyllid i’w roi i grwpiau eraill sy’n cael trafferth neu eu helpu i ymgeisio?**

*Na allwch – mae’n rhaid i unrhyw gyllid a ddyfernir gennym fod ar gyfer eich prosiect a does dim modd ei ddefnyddio i helpu grwpiau eraill i ymgeisio neu i helpu cynnal grwpiau eraill.*

**A allwn ni dalu grwpiau eraill am eu gwasanaethau, er enghraifft os ydym ni’n talu grŵp lleol i gynnal gweithdai neu adloniant ar gyfer digwyddiad?**

*Gallwch – mae hynny’n iawn cyhyd â’ch bod yn talu grŵp am wasanaeth.*

**A yw ‘costau staff’ yn cynnwys hunangyflogaeth?**

*Ydy.*

Ffurflen gais

**A oes modd cadw’r cais ar-lein a gweithio arno neu a oes rhaid i chi gwblhau’r cais mewn un tro?**

*Gallwch gadw’r cais ar-lein a gweithio arno fel y mynnoch.*

Penderfyniadau

**Pryd allwn ni ddisgwyl penderfyniad?**

*Rydym ni’n asesu ac yn cysylltu â chi os oes angen rhagor o wybodaeth arnom, ac yn gwneud penderfyniad ymhen 12 wythnos. Dyma pam ei bod hi’n bwysig iawn i chi gyflwyno eich cais 12 wythnos cyn dyddiad dechrau’r prosiect neu ddyddiad y digwyddiad.*

Ariannu a dyddiadau ariannu

**A yw’r cyllid Windrush ar gyfer rhannau penodol o Loegr yn unig?**

*Na - bydd Arian i Bawb y Loteri Genedlaethol yn ariannu pob rhan o Loegr. Os hoffech chi gynnal digwyddiad yn Yr Alban, Cymru neu Ogledd Iwerddon, cyflwynwch gais ar wahân iddyn nhw oherwydd mae pob gwlad yn cael ei rheoli ar wahân. Ewch i’r tudalennau Arian i Bawb y Loteri Genedlaethol lleol i ddysgu rhagor:* [***Lloegr***](file:///C:\Users\memartin\Downloads\%3chttps:\www.tnlcommunityfund.org.uk\funding\programmes\national-lottery-awards-for-all-england%3e,)***,*** [***Cymru***](https://www.tnlcommunityfund.org.uk/welsh/funding/programmes/national-lottery-awards-for-all-wales)***,*** [***Yr Alban***](https://www.tnlcommunityfund.org.uk/funding/programmes/national-lottery-awards-for-all-scotland)***,*** [***Gogledd Iwerddon***](https://www.tnlcommunityfund.org.uk/funding/programmes/awards-for-all-northern-ireland)***.***

**Mae gen i grant Arian i Bawb y Loteri Genedlaethol yn barod. Alla i ymgeisio am un arall?**

*Gallwch dderbyn uchafswm o £10,000 mewn cyfnod 12 mis.*

**A yw cyllid Windrush 75 yn rhaglen ariannu ar wahân?**

*Nac ydy – mae grantiau Windrush 75 yn cael eu hariannu fel rhan o ffrwd ariannu cyfredol Arian i Bawb y Loteri Genedlaethol.*

**Pam ydych chi’n lansio’r cyllid hwn nawr?**

*Mae rhaglen Arian i Bawb y Loteri Genedlaethol ar agor drwy gydol y flwyddyn heb ddyddiad cau. Eleni, rydym ni’n helpu cymunedau i ddathlu digwyddiadau cenedlaethol sy’n bwysig iddyn nhw - gan gynnwys Coroni Ei Fawrhydi Y Brenin, Cystadleuaeth Eurovision a phen-blwydd Windrush yn 75 oed.* Mae cyllid ar gyfer y digwyddiadau hyn wedi bod ar gael ar sail barhaus.

**Ydych chi’n gysylltiedig â grantiau Windrush y Llywodraeth?**

*Nac ydym – nid ydym yn gysylltiedig ag unrhyw gyllid neu raglen Windrush a gynhelir gan y Llywodraeth. Er ein bod ni’n gorff Llywodraethol anadrannol – rydym ni’n gweithredu ar hyd braich.*

**A allwn ni ddefnyddio’r cyllid ar gyfer ‘diodydd croeso’ megis alcohol?**

*Na allwch – mae rhai eitemau na allwn eu hariannu, megis alcohol, ac mae’r rhain wedi’u rhestru ar ein* [*tudalen we Arian i Bawb y Loteri Genedlaethol Lloegr*](https://www.tnlcommunityfund.org.uk/funding/programmes/national-lottery-awards-for-all-england#section-4)*. Gallwch ddefnyddio cyllid grŵp eich hun ar gyfer diodydd alcoholig. ond ni all unrhyw gyllid grant a dderbynnir gennych fynd tuag at hyn.*

Brandio

**A oes logo Windrush sydd angen i ni ei ddefnyddio at ddibenion brandio os ydyn ni’n llwyddo i dderbyn cyllid?**

*Nac oes – does dim logo Windrush penodol. Byddai angen i chi ddefnyddio logo Cronfa Gymunedol y Loteri Genedlaethol a ddarperir yn y pecyn ariannu.*

Cyllidwyr a rhaglenni ariannu eraill

**Os ydych chi’n llwyddo i dderbyn grant Cronfa Gymunedol y Loteri Genedlaethol, a yw hyn yn golygu na allwch chi dderbyn grant Reaching Communities?**

*Gallwch ymgeisio am gyllid Reaching Communities ac Arian i Bawb y Loteri Genedlaethol ar yr un pryd, ond mae’n rhaid i chi sicrhau eu bod ar gyfer gwahanol brosiectau. Mae hyn oherwydd na allwn ddarparu cyllid ychwanegol trwy Arian i Bawb y Loteri Genedlaethol ar gyfer prosiect yr ydym eisoes yn ei ariannu trwy Reaching Communities. Ni allwn ddarparu cyllid ychwanegol ar gyfer grantiau Reaching Communities cyfredol, a does dim modd defnyddio cyllid Arian i Bawb y Loteri Genedlaethol dros dro tan eich bod yn derbyn cyllid pellach.*

**Allwn ni ymgeisio am gyllid Arian i Bawb y Loteri Genedlaethol os ydym wedi derbyn cyllid gan ddosbarthwr Loteri Genedlaethol arall e.e. Cyngor Celfyddydau Lloegr neu Gronfa Treftadaeth y Loteri Genedlaethol?**

*Gallwch – er ein bod ni’n rhan o deulu ehangach y Loteri Genedlaethol, rydym ni’n endid ar wahân i ddosbarthwyr Loteri Genedlaethol eraill ac ni ystyrir y cyllid hwnnw fel rhan o’n prosesau asesu.*